ועדת הפנים ואיכות הסביבה, כנסת 15, פרוטוקול מספר 486, 2002-10-29 15:00

משה גפני: צהרים טובים, אני מתכבד לפתוח את ישיבת הוועדה.

משה גפני: על סדר היום הצעת חוק הרשויות המקומיות (בחירת ראש הרשות וסגניו וכהונתם) (תיקון - פטירת ראש הרשות), התשס"ג - 2002.

משה גפני: היועצת המשפטית של הוועדה מבקשת לומר כמה דברים.

משה גפני: לפני שהיא מקבלת את רשות הדיבור, אני מבקש לומר לכם מה הדחיפות שבישיבה הזאת.

משה גפני: ההחלטה בידיכם, אין לי בזה שום עניין מלבד זה שהוועדה צריכה לעשות את עבודתה, וכאשר יש חוק שצריך לעשות אותו בדחיפות, יש לעשות זאת.

משה גפני: לצערנו, נפטר חברי מקסים לוי, שהיה חבר בוועדה והלך לראשות העיר לוד.

משה גפני: לוד הייתה בוועדת הפנים - גם בתקופתי וגם בתקופת קודמי, דוד אזולאי - על סדר היום כל הזמן.

משה גפני: העיר במצב מאוד קשה, באופן אמיתי.

משה גפני: כולנו שמחנו שהיו בחירות, ונבחר ראש עיר.

משה גפני: מקסים לוי, זכרו לברכה, פגש אותי לאחר שנבחר, ואמר לי שזו משימה כמעט בלתי אפשרית לנהל את העיר.

משה גפני: הוא ביקש שוועדת הפנים תבוא לעיר.

משה גפני: הוא נפטר.

משה גפני: אנחנו מצטערים.

משה גפני: באו אלי חברים רבים, שחתומים על החוק, ואמרו שלהוביל עכשיו את לוד למערכת בחירות נוספת בתוך 4 חודשים זה דבר בלתי מתקבל על הדעת.

משה גפני: התושבים לא יקבלו את התהליך הזה.

משה גפני: אני לא חתמתי, למרות שאני מסכים שאי אפשר לעשות עכשיו בחירות, מפני שאני לא יודע את ההשלכה של זה על כל הארץ.

משה גפני: סיבה נוספת היא, שכיו"ר הוועדה אני לא רוצה להיות חתום על החוק.

משה גפני: התברר בוועדת הכנסת שעמיר פרץ התנגד לחוק הזה והוא לא בקונצנזוס, זאת מפני שהנציג של עמיר פרץ בלוד, גבי אסרף, רוצה שתהיינה בחירות.

משה גפני: הוא לא מסכים שמועצת העיר תבחר, מפני שבמועצת העיר יש רוב מוחלט נגדו.

משה גפני: הוא אומר שייבחר איש שקיבל רק 400 קולות בבחירות, בשעה שהוא קיבל כמה אלפים.

יאיר פרץ: איך ראש עיר כזה יכול לתפקד, אדוני היו"ר?

יאיר פרץ: אחרי חודש הוא ילך לבחירות.

יהודית נאות: המועמד שקיבל את מספר הקולות הרב ביותר, אחרי ראש העיר הנבחר יכהן כראש עיר.

יהודית נאות: אה, זה לא נראה לך.

משה גפני: אני לא נכנס לגופו של החוק.

משה גפני: התברר לי שהעניין לא בקונצנזוס, וכשהעניין לא בקונצנזוס, אני לא יכול לעשות מחטף.

משה גפני: אני חייב לזמן את הוועדה.

משה גפני: דברתי איתו כמה פעמים, והגעתי למסקנה שהצעת החוק הממשלתית - -

מירי פרנקל שור: זו לא הצעת חוק ממשלתית.

מירי פרנקל שור: זו הצעת חוק פרטית, שעברה בקריאה טרומית והובאה לוועדת הכנסת לקבלת פטור מחובת הנחה.

מירי פרנקל שור: לקראת הישיבה היום, כששמעה הממשלה שהצעת החוק קיבלה פטור מחובת הנחה, שלחה הממשלה, שלא מדעתה - אין עמדת ממשלה לגבי ההצעה הזו - נוסח משופר שאין לגביו עמדת ועדת שרים לענייני חקיקה, ואינו על דעת הממשלה.

יהודית נאות: לכן אני רוצה את נציגי הממשלה.

יהודית נאות: הסגנון הזה מוציא אותי מהכלים.

יהודית נאות: אני דורשת שההליכים יהיו מסודרים.

יהודית נאות: צריכים להיות פה נציגי הממשלה, משרד המשפטים, נציגי השלטון המקומי.

יהודית נאות: זה לא הליך תקין.

משה גפני: מדובר בהצעת חוק פרטית.

משה גפני: עמדת הממשלה אינה רלוונטית מבחינת הכנסת.

יהודית נאות: לא מעניין עמדת משרד המשפטים, מרכז השלטון המקומי?

יהודית נאות: על מה אתם מדברים?

יהודית נאות: על כל שטות הרי מביאים לפה את כל העולם.

משה גפני: אני אסביר.

משה גפני: עמדת ועדת השרים אינה רלוונטית מבחינת חברי הכנסת הרבים שחתומים על זה.

משה גפני: מה שרלוונטי זה שאנחנו מזמנים ישבה מעכשיו לעכשיו ונציגי המשרדים לא יכולים להגיע.

משה גפני: זה הנושא היחיד.

משה גפני: זה אינו ענייננו אם ועדת השרים מתכנסת או לא.

מוחמד כנעאן: אני מציע שנדון בהצעת החוק שמונחת לפנינו.

מוחמד כנעאן: ניתן אפשרות לנציגי הממשלה להביע את עמדתם בנושא, לפני שנוריד את הצעת החוק לקריאה ראשונה במליאה.

מירי פרנקל שור: אני סבורה שישיבת הוועדה הנוכחית היא ישיבה שלא כדין, והליכי החקיקה העומדים להיערך כאן הם לא תקינים.

מירי פרנקל שור: הצעת החוק הזו עברה אתמול בקריאה טרומית וקבלה פטור מחובת הנחה.

מירי פרנקל שור: ישיבת הוועדה זומנה מהרגע להרגע, בלי שניתנה אפשרות לנוגעים בדבר ולנציגי הממשלה לבוא ולהשמיע את דעתם.

מירי פרנקל שור: מהבירורים שערכתי, בדחיפות שקיימת בנושא, הסתבר שעמדת היועץ המשפטי לממשלה אינה נוחה מחלק מהאמור בהצעת החוק.

מירי פרנקל שור: אני חושבת שאי אפשר להכין חוק כשאין קונצנזוס מבחינת הנוגעים בדבר, ויש פה אנשים שנוגעים בדבר.

יאיר פרץ: מי הם?

מירי פרנקל שור: חברי המועצה שנבחרו.

יאיר פרץ: 15 מתוך 18 מסכימים.

יהודית נאות: כמה נציגים יש לש"ס בלוד?

יאיר פרץ: 2.

משה גפני: מה את מתנגדת?

יהודית נאות: אני לא מסכימה למחטפים האלה.

מוחמד כנעאן: לנגד עינינו צריכה להיות טובת העיר לוד, ולא עניין של כמה נציגים יש למפלגה זו או אחרת שם.

מוחמד כנעאן: אי אפשר לערוך תוך 4 חודשים בחירות פעמיים.

מוחמד כנעאן: זה בלתי אפשרי.

מירי פרנקל שור: אני חושבת שישיבת הוועדה לא צריכה להתקיים.

מירי פרנקל שור: יכול להיערך דיון.

מרדכי משעני: טוב שתיקנת.

מרדכי משעני: יש הבדל עצום בין "שלא כדין" - - לא יכול להיות שוועדת פנים של הכנסת תתכנס ומישהו יגיד שזה לא כדין.

מירי פרנקל שור: בפני הוועדה עומדות שתי אפשרויות: או לכנס את ישיבת הוועדה מאוחר יותר בערב על מנת לאפשר לנציגי הממשלה והשלטון המקומי להגיע, ולשמוע את עמדתם, על מנת לאפשר לחברי הכנסת להגיע למסקנה לאחר ששמעו את הנוגעים בדבר.

מירי פרנקל שור: או, לכנס את הישיבה מחר בבוקר.

מירי פרנקל שור: ישיבה שמביאה הצעת חוק לקריאה ראשונה בשעה שיש התנגדות - והובא לידיעתנו שיש התנגדות - בלי שניתן לנוגעים בדבר, במיוחד לנציגי הממשלה, והיועץ המשפטי לממשלה, להביא את הנוגעים בדבר, אני מבקשת שלא תתקיים בה הצבעה בהכנה לקריאה ראשונה של הצעת החוק הנוכחית.

יאיר פרץ: אדוני היו"ר, מבין את הנימוקים של היועצת המשפטית, אבל מה שלא מונח בפניה זה שביום חמישי שר הפנים - ונציגו נמצא כאן - צריך לתת תשובה אם להתחיל בהליך בחירות.

יאיר פרץ: יש בג"ץ בנושא.

יאיר פרץ: חובה עלינו לסיים את כל ההליך הזה, לכל המאוחר, עד מחר לקריאה ראשונה, שניה ושלישית.

יאיר פרץ: נעשו כבר דברים כאלה בכנסת.

יאיר פרץ: מלבד עמיר פרץ, כולם במשכן בעד הצעת החוק הזו, מתוך אחריות לאומית.

יהודית נאות: גם אני מתנגדת.

יאיר פרץ: וחוץ ממך, בסדר.

יאיר פרץ: סיעת שינוי ביקשה ממנני להצטרף להצעת החוק הזו.

יהודית נאות: מי למשל?

יאיר פרץ: מודי זנדברג, ועוד כהנה.

יאיר פרץ: זה נעשה מתוך אחריות לאומית.

יאיר פרץ: לא יכול להיות שסוף סוף, העיר הזו שידעה תלאות רבות לאורך כל השנים, והגיעה למצבים הכי קשים שיכולים להיות במדינה הזו - - - לצערנו, נבחר ראש עיר שהיו ציפיות גדולות ממנו, ונפטר בתחילת הקדנציה שלו.

יאיר פרץ: מדובר בסך הכל בהוראת שעה.

יאיר פרץ: בעוד שנה וחצי נערוך את הבחירות.

יאיר פרץ: על זה יש הסכמה.

משה גפני: אילו בחירות ייערכו בעוד שנה וחצי?

יאיר פרץ: כלליות, לראשות העיר, לא למועצת הרשות.

משה גפני: קראת את הצעת החוק של שר הפנים?

יאיר פרץ: זה לא רלוונטי.

יאיר פרץ: אני מדבר על הצעת החוק שעברה אתמול בקריאה טרומית, מה שקיבל פטור מחובת הנחה.

יאיר פרץ: על זה דנים.

מרדכי משעני: אני רוצה לומר ליועצת המשפטית, בלי שום כעס, שוועדת הכנסת היא ועדה סוברנית של הכנסת שזה הריבון.

מרדכי משעני: אם לחבריה של הוועדה ניתנה ההתראה המקדימה על קיומה של הישיבה, אז הישיבה היא כדין.

מרדכי משעני: יכול להיות שהיו צריכים להזמין גם נציגים אחרים, אבל אי אפשר, בשום פנים ואפן להגיד על ישיבה כזאת שהיא לא חוקית, אלא אם כן יגידו חבריה שלא קיבלו הודעה.

מרדכי משעני: אני כבר זומנתי לישיבות של ועדת כנסת, בוועדות אחרות, בהתראה של 5 דקות, ואף אחד לא אמר שזו ישיבה שאינה כדין.

מירי פרנקל שור: לא לזה התכוונתי.

מירי פרנקל שור: תיקנתי את עצמי.

מרדכי משעני: בסדר, קיבלתי.

מרדכי משעני: דבר שני, אתמול הכנסת אישרה ברוב את ההצעה בקריאה טרומית.

מרדכי משעני: כשהכנסת אישרה, הממשלה לא התנגדה.

מרדכי משעני: אם הממשלה הייתה מתנגדת לקריאה הטרומית, יכול להיות שהיה היגיון לומר שיש לשמוע את נציגי הממשלה, היועץ המשפטי לממשלה, וכולי.

מרדכי משעני: אני גם מבין שיש פה נציג של משרד הפנים, והא מייצג בעצם, את הממשלה, והוא יגיד את עמדתו.

מרדכי משעני: זה שמישהו מחברי המועצה אינו מסכים, עם כל הכבוד, אני לא חייב לשמוע אותו, ואני גם לא חייב לקבל את ההתנגדות שלו.

מרדכי משעני: לכן, אני חושב, שאנחנו היום סוברנים לחלוטין.

יאיר פרץ: יש בג"ץ.

מרדכי משעני: יש לי הצעה.

מרדכי משעני: כדי, אולי, לספק את כל המתנגדים אני מציע שאנחנו נאשר.

מרדכי משעני: לא נעלה את זה לקריאה ראשונה עד שלא יתקיים איזשהו דיון בעניין הזה עם כל המתנגדים.

מוחמד כנעאן: אני מסכים לדברי חה"כ משעני.

מוחמד כנעאן: לא יכולים לדחות את זה.

מוחמד כנעאן: הצעת החוק הובאה לכנסת בצורה כזאת, עם פטור מחובת הנחה, בגלל כל העניין מסביב.

מוחמד כנעאן: אפשר לזמן שוב את הוועדה, אפילו עוד הערב, לזמן אנשים שנוגעים בדבר, ואם הם מעונינים הם יגיעו.

מוחמד כנעאן: אתמול היו נציגי הממשלה באולם המליאה, היו שם 2 שרים - השרים רבלין ולנדאו - הם אמרו שהממשלה לא מתנגדת, אין לה עמדה.

מוחמד כנעאן: אני, אישית, שמעתי את שר המשפטים מדבר עם אחד מחברי הכנסת ואומר שהוא לא מתנגד להצעת החוק.

מוחמד כנעאן: יחד עם זה, צריך להביא כאן את הדברים לאישור רשמי.

מרדכי משעני: אנחנו לפני קריאה ראשונה, אדוני היו"ר.

מרדכי משעני: יש גם שניה ושלישית.

יגאל ביבי: אין סתירה בין הדברים של היועצת המשפטית, לבין מה שאנחנו רוצים למהר ולעשות.

יגאל ביבי: היא אומרת שישנם 3 גורמים: הממשלה שצריכה לתת את דעתה, המשרד הנוגע בדבר והשלטון המקומי.

יגאל ביבי: המשרד הנוגע בדבר הוא משרד הפנים, ואני מבין שיושב כאן נציגו, והסמיכו אותו לבוא לכאן ולהגיד ששר הפנים בעד ההצעה.

יגאל ביבי: אפשר לשאול את יו"ר ועדת השרים לענייני חקיקה בעניין הזה, טלפונית.

משה גפני: בדקתי את זה.

משה גפני: אין לו תשובה.

מירי פרנקל שור: אין עמדה של ועדת שרים לחקיקה.

יחזקאל לביא: אין עמדה זו גם עמדה.

יגאל ביבי: אני חושב שאם השלטון המקומי לא רוצה לבוא, אז הוא לא רוצה לבוא.

יגאל ביבי: אם הוא רוצה, צריך להודיע לאלדר, ראש השלטון המקומי, שעומד להיות חוק כזה, עם הנימוקים.

יגאל ביבי: אם הם מסתייגים, צריכים לזמן אותם למחר, אם הם לא מסתייגים ולא רוצים לשלוח נציג, אפשר לסיים את זה היום.

מרינה סולודקין: העיר לוד במצב חירום.

מרינה סולודקין: קרה שם אסון.

מרינה סולודקין: הכנסת והממשלה צריכות להציל את העיר ממצוקותיה, ולכן אני חושבת שזה עניין דחוף, ואם נציגי הממשלה לא יכולים להגיע זו אשמתם.

יהודית נאות: אני חושבת שמצבה של העיר לוד היה יותר טוב לו כל חברי הכנסת - להוציא חה"כ כנעאן וביבי שכן השתתפו - היו משתתפים בדיון על מצב העיר.

יהודית נאות: אני חושבת שזו הצעת חוק מסוכנת.

יהודית נאות: קודם כל, היא אישית.

יהודית נאות: היא כתוצאה מאסון אישי.

יהודית נאות: עושים כאן את האיפכא מסתברא.

יהודית נאות: אם, חלילה, היה נפטר ראש רשות בסמוך לבחירות, ומועצת הרשות הייתה ממנה ממלא מקום זמני עד מועד הבחירות, בתום שנה - ניחא.

יהודית נאות: אתם הולכים היום לקבוע לעיר, באמצעות מועצת העיר, ראש עיר.

יהודית נאות: יכול להיבחר שם אדם שהציבור לא חפץ בו.

יהודית נאות: אתם עושים זילות של הבחירה הישירה.

יהודית נאות: מקסים לוי נבחר ברשימה.

יהודית נאות: הוא לא נבחר על בסיס אישי לראשות העיר.

יהודית נאות: אני נגד ביטול הבחירה הישירה לרשויות המקומיות.

יהודית נאות: אני לא עושה חוקים זמניים למקרה נקודתי.

מרדכי משעני: לא נכון.

מרדכי משעני: אנחנו מדברים על 12 החודשים הראשונים.

יהודית נאות: זה לא כתוב בחוק.

מרדכי משעני: זה כתוב, תקראי עד הסוף.

יהודית נאות: זה לא כתוב בחוק.

יחזקאל לביא: היא צודקת.

יהודית נאות: בבקשה.

יהודית נאות: תלמד את החומר.

יהודית נאות: אתם לא יודעים מה אתם מציעים.

יהודית נאות: אני חושבת שזו שגיאה, ואני רוצה להתדיין עם נציגי הממשלה.

יהודית נאות: אני חושבת שצריך לשמוע את עמדת משרד המשפטים, משרד הפנים, את הרשויות המקומיות.

יהודית נאות: לדעתי, זה תקדים שלא יכול לחול רק על לוד.

יהודית נאות: יכול לקרות בכל מקום.

יגאל ביבי: אז בואו נעשה את הוראת שעה.

מרדכי משעני: אנחנו רוצים לשנות מצב שאם ראש רשות נפטר ב- 12 החודשים הראשונים לבחירתו, אז לא יהיו בחירות.

יגאל ביבי: את מוכנה להוראת שעה?

יהודית נאות: לא.

יהודית נאות: אני חושבת שאם הוא נפטר בטווח של עד שנה לפני הבחירות, תנו לממלא מקום עד הבחירות.

מרדכי משעני: על זה אנחנו מדברים.

מרדכי משעני: את לא קוראת את זה נכון.

יהודית נאות: אסור לאפשר לאדם שלא נבחר בבחירה הישירה לכהן 4 שנים.

יהודית נאות: אם היו אומרים לי 9 חודשים, הייתי מקבלת את זה, לא עושים פעמיים.

יהודית נאות: אבל, עכשיו יכהן איש שלא נבחר בבחירה ישירה 4 שנים, אלא אם כן יהיה כתוב במפורש.

מרדכי משעני: יבחר בעוד שנה וחצי עוד פעם, כתוב בחוק.

יחזקאל לביא: לא כתוב.

יחזקאל לביא: היא צודקת.

יהודית נאות: לכן לא חתמתי, קראתי את החוק ואמרתי שאני לא יכולה ברמה הרעיונית.

יהודית נאות: אני אבלה על מקסים לוי, אבל ברמה העקרונית זו טעות.

יהודית נאות: אינני מסיעתו של עמיר פרץ, ואין לי נציגים בעירייה, ולכן אני מדברת באובייקטיביות.

יהודית נאות: אני נגד חקיקה שהיא באה כפתרונות, כאשר זה עומד ותלוי בבית המשפט הגבוה לצדק.

מוחמד כנעאן: אני מעריך את זה שחה"כ נאות הייתה סגנית ראש עיר בחיפה, והיא מכירה את השלטון המקומי.

מוחמד כנעאן: גם אני הייתי סגן ראש עיר.

מוחמד כנעאן: אני חושב שזה לא בריא לעירייה.

מוחמד כנעאן: נציגי הרשות, חברי המועצה, נבחרו על ידי התושבים בבחירה ישירה.

מוחמד כנעאן: זו כן בחירה ישירה כי כל מועמד מהרשימה ידוע.

מוחמד כנעאן: לא במקרה שמים פלוני במקום ראשון ואלמוני במקום שני.

מוחמד כנעאן: אם נציגי העירייה, שנבחרו, רוצים לבחור ראש עיר, לא באופן קבוע, אבל כאן נפטר ראש עיר לאחר שנבחר, אני חושב שיש לאפשר לחברי המועצה לבחור את ראש העיר.

מירי פרנקל שור: זה דיון עקרוני מכיוון שחוק הרשויות המקומיות נותן מענה ופתרון, וברור מה צריך לעשות.

מירי פרנקל שור: מה שמוצע בהצעת החוק הזאת זה למרות מה שנקבע בחוק.

יצחק סבן: יש לי תחושה, כחבר ועדה, של בלבול.

יצחק סבן: אנחנו, בעצם, לא יודעים על מה אנחנו דנים.

יאיר פרץ: אני יכול לפתור את הבעיה של חה"כ נאות.

יאיר פרץ: אנחנו מחכים עכשיו לדעת אם חוק הארכת המועד של בחירות לרשויות יעבור.

יאיר פרץ: הבחירות מתקיימות בכל הרשויות המקומיות בעוד שנה וחודשיים.

יאיר פרץ: אני אומר שהחוק הזה הוא רק לעוד שנה וחודשיים, עד לבחירות.

יהודית נאות: זה לא כתוב בחוק שעבר בקריאה טרומית.

משה גפני: הדיון יתקיים על כמה דברים: א.

משה גפני: האם אנחנו מדברים על הוראת שעה, או חוק כללי על כל מצב של פטירה, שנקווה שלא יקרה.

משה גפני: זה לא יהיה הוראת שעה אלא חוק קבוע, "ועל אף האמור, רשאי שר הפנים אם נפטר ראש רשות" וכולי, מה שכתוב בנייר הזה.

משה גפני: זה דיון אחד, האם אנחנו עושים את זה חוק רק כהוראת שעה - וזה יפתור את הבעיה של לוד - או שמשנים את החוק כולו, ובאופן קבוע שר הפנים יהיה רשאי, בהתייעצות עם מועצת הרשות, לשנות את המצב שבפטירת ראש הרשות לא תהיינה בחירות, אלא מועצת הרשות תבחר.

משה גפני: ב.

משה גפני: מועד הבחירות.

משה גפני: האם מועד הבחירות יהיה בבחירות הכלליות של הבחירות המוניציפליות, דהיינו בעוד שנה וחודשיים, או שהבחירות לראש הרשות תתקיימנה כמו שמופיע בהצעת החוק שעברה בקריאה טרומית, במועד שנקבע.

משה גפני: בלוד זה נקבע לעוד 7 שנים.

יהודית נאות: זה מה שהצעתם בחוק, לכן הסברתי שאני לא מסכימה.

משה גפני: הדבר השלישי עליו צריך לדון, אם מדובר שזה בעוד 7 שנים, ברור שאז גם מועצת הרשות נבחרת.

משה גפני: אם אנחנו מדברים רק על בחירות לראש הרשות, בעוד שנה וחודשיים, האם אז תהיינה בחירות גם למועצת הרשות.

משה גפני: בנייר שהונח לפנינו, כתוב גם מועצת הרשות.

משה גפני: עם העניין הזה יש בעיה, שלפי דעתי היא חוקתית.

משה גפני: אנשים נבחרו למספר מסוים של שנים.

משה גפני: אני רוצה לדעת, קודם כל, את העמדה לגבי הוראת שעה, או חוק קבוע ששר הפנים מוסמך.

יאיר פרץ: אנחנו נגד הוראת שעה.

יאיר פרץ: זה יכול, חלילה, לקרות שוב מחר.

משה גפני: חברי הכנסת, אתם בעד הוראת שעה או חוק קבוע?

יאיר פרץ: רק במקרה של פטירה.

יצחק סבן: אני בעד חוק קבוע.

מרינה סולודקין: בעד חוק קבוע.

אורי אריאל: אני מסכים עם חה"כ פרץ.

מרדכי משעני: אני בעד חוק קבוע ולא הוראת שעה.

מרדכי משעני: אחזק את דברי, יוסי כץ, מי שהיה מיוזמי התיקון, במקרה של התפטרות או פטירה לא היו הולכים לבחירות, אמר שהוא הביא את התיקון משום שהוא התכוון רק לנושא של התפטרות, ולא פטירה.

מרדכי משעני: אנחנו אומרים שזה יחול בכל הארץ, במקרה של פטירה סמוך מאוד לבחירות, כדי לא להכניס את העיר למהלך נוסף.

יהודית נאות: העמדה שלי היא עדיין, שגם במקרה של פטירה וגם של התפטרות, אדם שלא נבחר בבחירה ישירה, יכול לכהן שנה מכסימום.

יהודית נאות: כפי שזה מנוסח כאן, זה דווקא חל אם קרה אסון בתחילת הכהונה.

יהודית נאות: אני חושבת שצריך לעשות בחירות חדשות.

משה גפני: לגבי מועד, מתי -

יאיר פרץ: עד לבחירות הכלליות של ראשי הרשויות בכל הארץ.

יאיר פרץ: ראש העיר יבחר בבחירות שיתקיימו במועד שתקבע הכנסת.

יאיר פרץ: לגבי מועצת העיר, הם ימשיכו לכהן כי נבחרו ל- 7 שנים.

יאיר פרץ: כל החוק הזה מדבר על ראש הרשות שנפטר.

יצחק סבן: אני מתנגד לעמדה הזו.

יצחק סבן: אני טוען שברגע שראש רשות נבחר והמועצה לא איתו, אחרי כמה חודשים יהיו שוב בחירות.

יהודית נאות: ואם ראש עיר נבחר ואין לו רוב במועצה, אז מה?

מוחמד כנעאן: אני סבור שצריך לקיים בחירות לראש הרשות ולמועצת הרשות מפני שאי אפשר ללכת לבחירות לראש הרשות עם מועצה שכבר נבחרה.

מוחמד כנעאן: אם לראש עיר אין רוב במועצת הרשות, איך הוא יתפקד?

יהודית נאות: ואם למקסים לוי ז"ל, לא היה רוב.

יחזקאל לביא: אני רוצה להבהיר, למען הסדר הטוב.

יחזקאל לביא: משרד הפנים תיאם את עמדתו בנושא של הצעת החוק הזו עם משרד המשפטים, להוציא הסיפא שנוספה כעת, ושעליה לא תואם עדיין דבר.

מירי פרנקל שור: בשיחה שקיימתי עם יהושע שופמן, המשנה ליועץ המשפטי לממשלה, הובהר לי חד-משמעית שמה שהונח בפניי, ושהועבר לי בפקס, אינו על דעת הממשלה ואינו על דעת היועץ המשפטי.

מירי פרנקל שור: זה נוסח משופר מבחינה לשונית.

יחזקאל לביא: תקנון עבודת הממשלה קובע מה פירוש המשמעות של "אין עמדה".

יחזקאל לביא: יש מושג כזה של "אין עמדה", זה כשוועדת שרים מתכנסת ומחליטה שאין עמדה לגבי הצעת חוק.

יחזקאל לביא: לגבי הצעת החוק הזו לא נדון דבר.

יחזקאל לביא: נציגי הממשלה זומנו לוועדת הכנסת, בקשר לעניין הזה של פטור מחובת ההנחה.

יחזקאל לביא: אם נציגי הממשלה בוועדת הכנסת היו אומרים שעמדת הממשלה היא אחרת, או מביעים עמדה אחרת, זה כבר סיפור אחר.

יחזקאל לביא: כיוון שנציגי הממשלה לא הביעו עמדה נגד, צאי מתוך הנחה, שאולי בנושא הזה אין עמדת ממשלה.

משה גפני: אנחנו ננסה לתאם, עוד היום, ישיבה שבה תהיה הצבעה.

משה גפני: יוזמנו נציגי המשרדים.

משה גפני: מרכז השלטון המקומי הביע את מחאתו החריפה על הזימון.

משה גפני: יש לו מה לומר בעניין הזה.

משה גפני: אני אבקש בתום הישיבה לתאם מועד לשעות הקרובות, זה יכול להיות עוד הערב, או מחר מוקדם בבוקר.

אפי אושעיה: ברגע שהכנסת אישרה בקריאה טרומית את הצעת החוק, היא אמרה בזה שהיא מבקשת מהוועדה לדון אם רוב נתון בכלל להצעת החוק.

אפי אושעיה: קריאה ראשונה זה אישור עקרוני.

אפי אושעיה: פרסם ברשומות וכל הגופים יבואו בשניה ושלישית ויגידו מה שיש להם להגיד.

אפי אושעיה: לפיכך, אני מבקש ממך להצביע, כי תהליך החקיקה אינו מסתיים.

משה גפני: חה"כ אושעיה, עזבתי את כל הדיונים האחרים ועסקתי רק בעניין הזה, ואין לי שום אינטרס, זה אינטרס ציבורי.

משה גפני: אני חושב שצריך לטפל בעניין.

משה גפני: אני לא רוצה לעשות טעויות, ואני לא רוצה להכשיל את הוועדה.

משה גפני: אני עסקתי בעניין, וקיבלתי את הטלפונים הנזעמים מאנשים שונים, שעל פי התקנון אני צריך להזמין אותם.

משה גפני: עשיתי ישיבה תוך 20 דקות.

משה גפני: סכמתי את העניין.

משה גפני: אני אבקש לקראת הישיבה שנקיים בעוד זמן קצר, לדעת מה המצב בחוקי שקיים היום, על פרקי הזמן, מתי הולכים לבחירות.

יהודית נאות: תיתן לנו לפחות חצי שעה ממועד הדיון התראה, כדי שנוכל להגיע.

משה גפני: ודאי.

משה גפני: זה יהיה מסודר.

משה גפני: אנחנו הולכים על חוק קבוע, לא על הוראת שעה.

משה גפני: זו הדעה שהתגבשה פה בין רוב החברים.

משה גפני: אנחנו הולכים על בחירות שיהיו בבחירות הכלליות, המוניציפליות, רק לראש הרשות.

משה גפני: יש לנו ויכוח, שיתברר בהצבעה, לגבי בחירות לרשות: האם יתקיימו בעוד שנה וחודשיים?

משה גפני: לגבי הבחירות למועצת הרשות, טוענים חברי הכנסת כנעאן וסבן, ויש בזה היגיון רב, אם למשל באותו ישוב ייבחר ראש רשות שמועצת הרשות לא תהיה איתו, זו בעיה.

משה גפני: זה יתברר בהצבעה.

משה גפני: אני אשתדל להודיע לכם לפני המועד.

משה גפני: הישיבה, להערכתי, לא תהיה ארוכה, והיא תהיה עם הצבעות.

משה גפני: תודה רבה, הישיבה נעולה.